ไฟแนนซ์ทูเดย์
ลูกค้าธนาคารออมสิน ฝากขอบคุณ พิสิฐ เสรีวิวัฒนา รองผู้อำนวยการแบงก์ออมสิน
25 ต.ค. 2554

ลูกค้าธนาคารออมสิน ฝากขอบคุณ พิสิฐ เสรีวิวัฒนา รองผู้อำนวยการแบงก์ออมสิน 
โดย..ช.ชดา
ที่เอาใจใส่ไล่กวดขันพนักงานให้เข้าใจลูกค้าน้ำท่วมว่าลำบากเพียงไร และกรณีที่ร้องเรียนมายัง ช.ชดา นั้น ได้รับการตรวจสอบและช่วยเหลือเรียบร้อย ต้องอย่างนี้ถึงจะเป็นธนาคารของประชาชน สมเจตนารมณ์ของล้นเกล้าฯ รัชกาลที่ 6 
ที่น่าผิดหวังคือ ธนาคารพาณิชย์บางแห่ง สีส้วยสวย แต่ใจดำพิลึก หลายธนาคารปิดตู้เอทีเอ็มในพื้นที่เสี่ยงน้ำท่วม ทั้งที่น้ำยังไม่ท่วมสักนิด แถมยังบอกว่าจะอยู่กับประชาชนจนนาทีสุดท้าย ทำให้ชาวบ้านกดเงินไม่ได้เลย บางคนเดินเสี่ยงตายลุยน้ำไปไกลเพื่อไปกดเงิน ไปถึงเอทีเอ็มปิด ก็ยืนเหวอว่าจะไปกดเงินตรงไหนดี ต้องลุยน้ำไปอีกไกลแค่ไหนถึงจะได้เงินมาใช้
ไปเห็นมากับตา ที่ท่าน้ำศิริราช 2 ตู้เอทีเอ็มแบงก์เขียวๆ ติดป้ายตู้เสียปิดให้บริการ ทั้งที่บริเวณนั้นน้ำยังไม่ท่วมสักหน่อย จะกลัวกันมากเกินไปไหมล่ะจ๊ะ บอกคนไม่ให้แตกตื่น แต่แบงก์กลับแตกตื่นกันซะเอง
ทำดีเราชม ทำไม่ดีเราบอก ตรงไปตรงมาอย่างนี้รีบไปแก้ไขเถอะ เพราะประชาชนเขาเดือดร้อนจริงๆ อย่าให้ภาพลักษณ์ที่ใช้เงินมหาศาลทำโฆษณาหายไปกับสายน้ำเลยค่ะ
ขับรถผ่านถนนสีลม และพหลโยธิน ช.ชดา แอบขำ แบงก์กรุงเทพสำนักงานใหญ่ และแบงก์กสิกรไทย สำนักพหลโยธิน รวมทั้งแบงก์ทหารไทยสำนักงานใหญ่ วางกระสอบทรายสูงปรี๊ด กะว่าหลังน้ำลดคงจะเปลี่ยนไปเป็นบังเกอร์ถ่ายหนังสงครามกันได้เลยทีเดียว
กรณ์ จาติกวณิช อดีต รมว.คลัง โดนข้อหาใส่ร้ายป้ายสีรัฐบาลผ่านโซเชียลเน็ตเวิร์ก เป็นเรื่องเป็นราว แต่ขอประทานโทษ ก่อนจะโทษคนโน้นคนนี้รัฐบาลได้ดูตัวเองก่อนหรือยังว่าบกพร่องตรงไหนบ้าง โดยเฉพาะการบริหารจัดการข้อมูลและเงินบริจาคและสิ่งของที่ผู้มีจิตศรัทธามีอีแอบเอาไปหาเสียง เห็นแล้วอนาถใจ
วันนี้เรื่องน้ำท่วมเป็นเรื่องของทุกคน ขอยกนิ้วให้เทศบาลและบรรเทาสาธารณภัยนครปากเกร็ด ที่ยังป้องกันน้ำได้อย่างเหนียวแน่น นี่เป็นสาเหตุที่ทำให้น้ำยังไม่ท่วมเมืองทองธานี ที่วันนี้มีการขนวัสดุและข้าวของจัดงานบีโอไอแฟร์ไปเก็บไว้ส่วนหนึ่งแล้ว ถ้าน้ำท่วมได้เสียหายกันยับเยิน